*Miután ezt mondta, elment, és titokban szólt a testvérének, Máriának: „A Mester itt van, és hív téged.” (Jn 11,28)*

A hit első tette: gyere, legyél részese az eseményeknek. Márta szól a testvérének, annak a valakinek, aki talán a legközelebb áll hozzá. A jó hírt neki is tudni kell. Azt, hogy a hívás miben és hogyan történt nem tudjuk. De Jézusra vall.

Ő ma is hív! A történetben talán csak Mária volt a megszólított, de ma Jézus mindenkit hív. Az Ő hívása teljesen jogos több szempontból: Ő a Teremtő, aki által létezik minden, és aki a mindenség irányítója. Ő a tulajdonos, tulajdona kiterjed mindenre, ami van. Ő Megváltó is, aki kifizetett minden bennünket érintő tartozást, ami a bűn miatt keletkezett, más szóval szabadságunknak forrás is Ő. Mind földi, mind pedig szellemi szinten minden joga megvan arra, hogy hívjon. Hívása azonban soha nem kényszer! Ha önként igent mondasz Neki, megajándékoz! Döbbenetesen jó terve van számunkra. Ugye ennek része vagy már! *Vadon Gyula*